Vuelta a España

Ras seiclo aml-gymalog flynyddol sy'n cael ei chynnal yn bennaf yn Sbaen ydy'r Vuelta a España (Cymraeg: Cylchdaith Sbaen). Yn dilyn llwyddiant y Giro d'Italia a'r Tour de France penderfynodd papur newydd y Diaro Informaciones drefnu'r ras gyntaf ym 1935. Ni chafodd y ras ei chynnal yn ystod Rhyfel Cartref Sbaen na'r Ail Ryfel Byd ond mae'r ras wedi ei chynnal yn flynyddol ers 1955.

Mae'r Vuelta, ynghyd â'r Tour de France a'r Giro d'Italia yn rasys aml-gymalog tair wythnos o hyd sy'n cael eu hadnabod fel y Grand Tours mawreddog. Mae taith y ras yn newid o flwyddyn i flwyddyn gyda'r cymal olaf yn gorffen yn y brifddinas, Madrid.

Mae pob cymal yn cael ei amseru ac ar ôl gorffen mae amser pob beiciwr yn cael ei ychwanegu at eu hamseroedd dros y cymalau blaenorol. Y beiciwr gyda'r amser cyflymaf ydy arweinydd y ras ac mae'n cael y fraint o wisgo'r maillot rojo (Cymraeg: crys coch). Yn ogystal â'r brif ras mae cystadleuaeth bwyntiau i'r gwibwyr, cystadleuaeth Brenin y Mynyddoedd i'r dringwyr a chystadleuaeth i'r timau.

Cyfeiriadau

Dolenni allanol
 Gwefan swyddogol

Categori:Seiclo